
A rohamosan terjedő Cryptostroma corticale növekedési tulajdonságainak vizsgálata laboratóriumi körülmények között.

Kulcsszavak: erdőökológia; erdővédelem; klimatológiai elemzés; hőmérsékleti optimum; fényhatás vizsgálat
A rohamosan terjedő Cryptostroma corticale növekedési tulajdonságainak vizsgálata laboratóriumi körülmények között




A kutatásom során a hegyi juhart fertőző Cryptostroma corticale gombafaj növekedési tulajdonságait vizsgáltam laboratóriumi körülmények között, különböző hőmérsékleti és fényviszonyok mellett. A vizsgálatok célja, hogy elmélyült ismereteket szerezzünk a gomba biológiai jellemzőiről és a növekedésére ható környezeti tényezőkről. Kutatásom a biológiai védekezés lehetőségeinek vizsgálatára is kiterjedt, amely során eltérő gombafajok növekedési sebességét hasonlítottam össze a Cryptostroma corticale növekedési ütemével, illetve a kiválasztott gombák és a C. corticale kompatibilitási viszonyait is igyekeztem felmérni.

A hőmérsékletre és a fényre vonatkozó vizsgálatok eredményeinek kiértékelése alapján kijelenthető, hogy a gomba optimális növekedése a 21-22 °C és 30 °C közötti hőmérsékleti tartományban van. Ebben az optimális hőmérsékleti tartományban jelentős szerepet játszik a gombára jutó fény mennyisége. A természetes fényviszonyok között tárolt (½-es minta) és a teljes megvilágítás alatt álló minták intenzívebben növekedtek, mint a teljes sötétségben tárolt minták. Az eredmények egyértelműen mutatják, hogy a hőmérsékletnek nagyobb hatása van a micéliumok növekedési intenzitására, mint a fénynek.

A laboratóriumi vizsgálatok eredményeit a keszthelyi Tanyakereszt meteorológiai állomás adatsoraival összevetve feltételezhető, hogy az évről évre emelkedő hőmérséklet és az éves csapadékmennyiség csökkenése hozzájárult a Cryptostroma corticale megjelenéséhez a balatongyöröki erdőrészletekben.

A biológiai védekezés szempontjából a vizsgálatomban szereplő fajok közül a Trichoderma sp. valószínűleg alkalmas lehet, mivel szobahőmérsékleten hasonló ütemben növekszik, mint a Cryptostroma corticale. A Fusarium solani szintén alkalmas lehet biológiai védekezésre, mivel növekedése gyorsabb, így elnyomhatja a Cryptostroma corticale-t. Alkalmazása azonban csak idősebb faegyedeknél jöhet szóba, fiatal korban csemetedőlést okozhat.




